Islom taraqqiyot banki, Quvayt arab iqtisodiy taraqqiyot jamg‘armasi va OPEK xalqaro taraqqiyot jamg‘armasi ishtirokida “Jizzax va Sirdaryo viloyatlarida irrigatsiya-drenaj tarmoqlarini tiklash” loyihasini amalga oshirish chora-tadbirlari to‘g‘risida

Jizzax va Sirdaryo viloyatlaridagi sug‘oriladigan yerlarda qishloq xo‘jaligi ishlab chiqarishini barqaror rivojlantirishni ta’minlash irrigatsiya-melioratsiya kompleksidan foydalanish samaradorligin oshirish, shuningdek Islom taraqqiyot banki, Quvayt arab iqtisodi taraqqiyot jamg‘armasi va OPEK xalqaro taraqqiyot jamg‘armasi bila hamkorlikni kengaytirish maqsadida:
 1. Ma’lumot uchun qabul qilinsinki, “Jizzax va Sirdaryo viloyatlarida irrigatsiya-drenaj tarmoqlarini tiklash” loyihasini amalga oshirish uchun:
 Islom taraqqiyot banki (ITB) bilan besh yillik imtiyozli davrni hisobga olgan holda, muddati 17 yil bo‘lgan, 52,65 mln. AQSh dollariga teng miqdorda moliyaviy mablag‘larni berish to‘g‘risida Istisno Shartnomasi va Agentlik bitimi imzolandi;
 OPEK xalqaro taraqqiyot jamg‘armasi bilan besh yillik imtiyozli davrni hisobga olgan holda, muddati 20 yil bo‘lgan, 12,72 mln. AQSh dollariga teng miqdorda qarz berish to‘g‘risida qarz bitimi imzolandi;
 Quvayt arab iqtisodiy taraqqiyot jamg‘armasi (QAITJ) olti yillik imtiyozli davrni hisobga olgan holda, muddati 21 yil bo‘lgan, 4,34 mln. quvayt dinori (ekvivalenti 15,62 mln. AQSh dollariga teng) miqdorida O‘zbekiston Respublikasiga qarz berilishini ma’qulladi;
 O‘zbekiston Respublikasining mazkur loyihani amalga oshirishdagi ulushi 13,34 mln. AQSh dollari ekvivalentini, shu jumladan, O‘zbekiston Respublikasi Moliya vazirligi huzuridagi Sug‘oriladigan yerlarning meliorativ holatini yaxshilash jamg‘armasi mablag‘lari hisobidan bajariladigan ishlar hajmi 5,22 mln. AQSh dollarini hamda “Qishloq xo‘jaligi korxonalarini qo‘llab-quvvatlash. Faza-2” loyihasi doirasida — 2,66 mln. AQSh dollari, shuningdek O‘zbekiston Respublikasi Davlat budjeti mablag‘lari — 5,46 mln. AQSh dollarini tashkil etadi.
 Loyihani 2009 — 2014-yillar davri mobaynida amalga oshirish belgilab qo‘yilgan.
 2. Belgilansinki:
 O‘zbekiston Respublikasi Qishloq va suv xo‘jaligi vazirligi jalb etiladigan kredit mablag‘laridan maqsadli foydalanish hamda ushbu loyihaning samarali amalga oshirilishi uchun javobgar bo‘lgan ijro etuvchi agentlik hisoblanadi;
 KAITJ va OPEK Jamg‘armasining qarzlari bo‘yicha foizlar va komissiyalarni, qarzlarni to‘lash bilan bog‘liq xarajatlar, shuningdek ITB tomonidan ajratilayotgan moliyaviy mablag‘larni, ustama narxni ham hisobga olgan holda qaytarish O‘zbekiston Respublikasi Davlat budjeti mablag‘i hisobidan amalga oshiriladi.
 3. Quyidagilar:
 “Jizzax va Sirdaryo viloyatlarida irrigatsiya-drenaj tarmoqlarini tiklash” loyihasining asosiy texnik-iqtisodiy ko‘rsatkichlari bilan texnik-iqtisodiy asosi 1-ilovaga muvofiq;
 “Jizzax va Sirdaryo viloyatlarida irrigatsiya-drenaj tarmoqlarini tiklash” loyihasini qismlar, manbalar va yillar bo‘yicha moliyalashtirish rejasi 2-ilovaga muvofiq;
 ITBning moliyaviy mablag‘larini qaytarish, KAITJ va OPEK Jamg‘armasining qarzlari bo‘yicha foizlar va komissiyalarni, qarzlarni to‘lash jadvali 3, 4 va 5 ilovalarga muvofiq tasdiqlansin.
 4. O‘zbekiston Respublikasi moliya vaziri KAITJ bilan tuzilgan Qarz bitimini O‘zbekiston Respublikasi nomidan imzolashga vakil etib tayinlansin.
 5. O‘zbekiston Respublikasi Adliya vazirligi belgilangan tartibda O‘zbekiston Respublikasi Hukumati bilan ITB o‘rtasidagi Istisno Shartnomasi va Agentlik bitimi, O‘zbekiston Respublikasi bilan KAITJ o‘rtasidagi, shuningdek O‘zbekiston Respublikasi bilan OPEK Jamg‘armasi o‘rtasidagi qarz bitimlari bo‘yicha yuridik xulosalarni bersin.
 6. “Jizzax va Sirdaryo viloyatlarida irrigatsiya-drenaj tarmoqlarini tiklash” loyihasini amalga oshirish ishlarini muvofiqlashtirish uchun 6-ilovaga muvofiq tarkibda Muvofiqlashtiruvchi kengash tuzilsin.
 Muvofiqlashtiruvchi kengash zimmasiga quyidagi vazifalar yuklansin:
 loyiha doirasida alohida ustuvor loyihalarni sifatli tanlash, ekspertizadan o‘tkazish va o‘z vaqtida amalga oshirishga tayyorlash, ajratiladigan mablag‘lardan samarali foydalanishni nazorat qilish;
 loyihani amalga oshirish doirasida tovarlar, ishlar (xizmatlar) xarid qilish bo‘yicha tender komissiyalari tarkibini tasdiqlash;
 loyihaning amalga oshirilishini muntazam ko‘rib borish va zarur hollarda ularning samarali hamda o‘z vaqtida amalga oshirilishini ta’minlash bo‘yicha Vazirlar Mahkamasiga takliflar kiritish.
 7. O‘zbekiston Respublikasi Qishloq va suv xo‘jaligi vazirligi ikki hafta muddatda Toshkent shahrida loyihani boshqarish guruhi tuzilishini ta’minlasin, uning zimmasiga loyihani muvofiqlashtirish va boshqarish vazifalari yuklansin, shuningdek Guliston va Jizzax shaharlarida loyihani amalga oshiruvchi ikkita guruh tashkil qilsin hamda ularning lavozimlar ro‘yxatini va ular faoliyatini moliyalashtirishning har yilgi smetasini O‘zbekiston Respublikasi Moliya vazirligi bilan albatta kelishib olsin.
 8. O‘zbekiston Respublikasi qishloq va suv xo‘jaligi vaziri, Jizzax va Sirdaryo viloyatlari hokimlari zimmasiga loyiha tadbirlarini amalga oshirish uchun zarur shart-sharoitlarni ta’minlash, shuningdek ITB, KAITJ va OPEK Jamg‘armasi tartib-qoidalari hamda O‘zbekiston Respublikasi qonun hujjatlari talablariga muvofiq zarur hisobotlar va hujjatlarni o‘z vaqtida tayyorlash hamda taqdim etishni tashkil qilish yuzasidan shaxsiy javobgarlik yuklansin.
 9. O‘zbekiston Respublikasi Iqtisodiyot vazirligi, Moliya vazirligi va Moliya vazirligi huzuridagi Sug‘oriladigan yerlarning meliorativ holatini yaxshilash jamg‘armasini boshqarish Departamenti 2010-yildan boshlab, har yili investitsiya dasturlarini shakllantirishda mazkur loyihani amalga oshirish bo‘yicha O‘zbekiston Respublikasining ulushini moliyalashtirishni nazarda tutsin.
 10. Loyihani amalga oshirish davrida mazkur loyiha doirasida ITB mablag‘lari, KAITJ va OPEK Jamg‘armasi qarzlari hisobidan xarid qilinadigan tovarlar (ishlar, xizmatlar), transport vositalari bojxona to‘lovlaridan (bojxona rasmiylashtiruvi yig‘imlaridan tashqari), qo‘shilgan qiymat solig‘idan, maqsadli davlat jamg‘armalariga to‘lanadigan majburiy ajratmalardan ozod etilsin.
 11. O‘zbekiston Respublikasi Davlat arxitektura va qurilish qo‘mitasi ushbu loyiha doirasida belgilangan tartibda loyiha-smeta hujjatlarini davlat ekspertizasidan o‘tkazilishini ta’minlasin hamda loyiha va qurilish-montaj ishlarini amalga oshirish sifati ustidan qat’iy nazorat o‘rnatsin.
 12. O‘zbekiston Respublikasi Tashqi ishlar vazirligi O‘zbekiston Respublikasi Qishloq va suv xo‘jaligi vazirligining talabnomalariga ko‘ra, mazkur loyihani amalga oshirishda ishtirok etayotgan xorijiy mutaxassislarning kirish vizalari konsullik va boshqa yig‘imlar undirib olinmasdan belgilangan tartibda rasmiylashtirilishini ta’minlasin.
 13. O‘zbekiston Respublikasi Ichki ishlar vazirligi O‘zbekiston Respublikasi Qishloq va suv xo‘jaligi vazirligining talabnomalariga ko‘ra, ushbu loyihani amalga oshirishda ishtirok etayotgan xorijiy mutaxassislarga ko‘p martalik vizalar berish va ularning muddatini uzaytirish, shuningdek vaqtincha ro‘yxatda turish va uning muddatini uzaytirishni ta’minlasin hamda ular davlat boji to‘lashdan ozod qilinsin.
 14. Mazkur Qarorning ijrosini nazorat qilish O‘zbekiston Respublikasi Bosh vaziri Sh.M. Mirziyoyev zimmasiga yuklansin.